ส่วนที่ 1 การประกอบธุรกิจ

1.  นโยบายและภาพรวมการประกอบธุรกิจ

วิสัยทัศน์ของบริษัท

เราจะก้าวไปข้างหน้าอย่างแข็งแรง

ร่วมสร้างสรรค์สิ่งที่แตกต่างและดีที่สุด

เพื่อตอบแทนทุกสัมผัสแห่งความไว้วางใจ

ด้วยสินค้าและบริการที่สร้างความสวย

ความสุข และความประทับใจ

เพื่อพนักงานของเรา ลูกค้าของเรา

คู่ค้าของเรา ผู้ถือหุ้นและสังคมไทยของเรา

6 O.C.C. Values ค่านิยม 6 งาม

B = Boundaryless งามจริง...ต้องเปิดใจ

E = Ethics and Integrity งามด้วยใจ...ต้องซื่อสัตย์

A = Adaptability to Change งามไม่จำกัด...ต้องเปลี่ยนและปรับ

U = Unity งามพร้อมสรรพ...ต้องสามัคคี

T = Talent งามทุกที่...ต้องเก่งและพัฒนา

Y = You are Our Valued Customer งามอย่างมีคุณค่า...ต้องรักบริการ

BEAUTY from within งามนานๆ ต้องงามจากภายใน

สารจากคณะกรรมการ

บริษัทดำเนินธุรกิจตามรอยปรัชญาการทำงานของ ดร.เทียม โชควัฒนา ผู้ก่อตั้งเครือสหพัฒน์
โดยยึดถือหลักการดำเนินกิจการด้วยความซื่อสัตย์สุจริต ยุติธรรม
และคำนึงถึงสิทธิของผู้มีส่วนเกี่ยวข้องทุกฝ่ายมุ่งมั่นในการสร้างองค์กรสู่การเจริญเติบโตอย่างยั่งยืน
มีการปรับเปลี่ยนกลยุทธ์ดำเนินงานเพื่อรองรับความไม่แน่นอนของสถานการณ์ต่างๆ ที่อาจเกิดขึ้น
ซึ่งภาพรวมของเศรษฐกิจไทยในปีที่ผ่านมายังคงประสบกับสภาวะเศรษฐกิจที่ขยายตัวอย่างช้าๆ
ผู้บริโภคยังคงระมัดระวังการใช้จ่าย บริโภคในปริมาณที่จำกัด
ส่งผลกระทบอย่างกว้างขวางต่อสภาพเศรษฐกิจของประเทศ และส่งผลกระทบต่อบริษัทพอสมควร
โดยในปี 2559 บริษัทมีรายได้รวม 1,417,498,585 บาท กำไรสำหรับปี 70,788,402 บาท
ซึ่งมีผลทำให้รายได้ของบริษัทลดลงจากปี 2558 ร้อยละ 2.61 และกำไรสำหรับปีลดลงร้อยละ
14.59

สำหรับปี 2560
คณะกรรมการบริษัทและผู้บริหารยังคงมุ่งมั่นและให้ความสำคัญต่อการดำเนินธุรกิจให้มีการเติบโตอย่างยั่งยืน
โดยมีแผนการพัฒนาคุณภาพสินค้า เพิ่มแบรนด์สินค้าให้มีความหลากหลาย
พร้อมการพัฒนาพนักงานและระบบการทำงานที่มีประสิทธิภาพมากยิ่งขึ้น
รวมถึงการคำนึงถึงความรับผิดชอบและการตอบแทนต่อสังคมโดยรวม

พัฒนาศักยภาพบุคลากร

บริษัทจัดให้มีโครงการพัฒนาศักยภาพของบุคลากรโดยรวมและเร่งพัฒนาสมรรถนะรายบุคคลที่มีความพร้อม
เพื่อสร้างองค์กรที่เข้มแข็งนำไปสู่ความสามารถในการบรรลุวิสัยทัศน์ของบริษัท
โดยในปีที่ผ่านมามีการจัดหลักสูตรอบรมเพิ่มเติมทักษะความรู้แก่พนักงานแต่ละระดับอย่างทั่วถึงและเป็นระบบ
เพื่อให้สอดรับเกื้อหนุนกัน พร้อมเน้นย้ำหัวข้อนโยบายการต่อต้านทุจริตคอร์รัปชั่นของบริษัท
เพื่อให้เกิดการรับรู้และยึดเป็นแนวทางในการปฏิบัติร่วมกันอย่างต่อเนื่อง
ซึ่งจะส่งผลให้เกิดพลังร่วมในการขับเคลื่อนการเปลี่ยนแปลงที่มีประสิทธิภาพมากยิ่งขึ้น

ความรับผิดชอบต่อสังคม

บริษัทมีการปลูกฝังให้พนักงานทุกคนมีจิตสำนึกในการทำความดี รู้จักการให้ รู้จักการแบ่งปัน
มีส่วนร่วมในการประพฤติตนเป็นพลเมืองดีเพื่อชุมชุน สังคมและสิ่งแวดล้อม บริษัทมีคณะทำงาน CSR
ขับเคลื่อนกิจกรรมสร้างสรรค์ในนามบริษัท
ด้วยการดึงจุดเด่นและความเชี่ยวชาญระดับมืออาชีพด้านความงามของบริษัทมาใช้ให้เป็นประโยชน์ต่อส่วนรวม
ตามแนวคิด “ส่งความสุขสู่สังคม ผ่านมิติแห่งความงาม”

นโยบายต่อต้านการทุจริต ห้ามการจ่ายหรือรับสินบนเพื่อประโยชน์ทางธุรกิจ

บริษัทมีนโยบายการต่อต้านคอร์รัปชั่นทุกรูปแบบ
ไม่สนับสนุนให้ผู้บริหารและพนักงานสร้างความสำเร็จของงานด้วยวิธีการทุจริต
การให้หรือการรับสินบนเพื่อให้ได้มาซึ่งผลประโยชน์ของบริษัท ตนเอง หรือผู้อื่น
ซึ่งบริษัทได้ยึดถือปฏิบัติตามนโยบายการต่อต้านคอร์รัปชั่นอย่างจริงจัง โดยดำเนินการปรับปรุง
การวางระบบการควบคุมภายในและขั้นตอนการปฏิบัติงานต่างๆ
ใหม่ให้สอดคล้องตามนโยบายต่อต้านคอร์รัปชั่น เมื่อวันที่ 30 พฤศจิกายน 2559
บริษัทได้ยื่นแบบประเมินตนเองเกี่ยวกับมาตรการต่อต้านการคอร์รัปชั่นพร้อมเอกสารประกอบการพิจารณา
เพื่อขอรับประกาศนียบัตรรับรองฐานะสมาชิกแนวร่วมปฏิบัติของภาคเอกชนไทยในการต่อต้านการทุจริต
(CAC) ต่อสถาบันส่งเสริมกรรมการบริษัทไทย (IOD)
ซึ่งบริษัทมีความมั่นใจว่าจะได้รับการรับรองฐานะการเป็นสมาชิกแนวร่วมปฏิบัติของภาคเอกชนไทยในการต่อต้านการทุจริตต่อไป

ไม่ละเมิดทรัพย์สินทางปัญญา

บริษัทดำเนินธุรกิจแบบสุจริตซื่อตรง ตระหนักรู้ถึงความรับผิดชอบและการเคารพสิทธิซึ่งกันและกัน
บริษัทจึงไม่เกี่ยวข้องกับการละเมิดทรัพย์สินทางปัญญา
แต่มุ่งมั่นสร้างสรรค์การดำเนินธุรกิจด้วยการพัฒนาสินค้าและบริการที่มีคุณภาพ และปลอดภัย
ด้วยความใส่ใจเพื่อการส่งมอบสิ่งที่ดีที่สุดให้แก่ลูกค้าทั้งทางด้านคุณภาพและราคา

คณะกรรมการบริษัท ขอขอบคุณท่านผู้ถือหุ้น ลูกค้า คู่ค้า พนักงาน
และผู้มีส่วนได้เสียทุกฝ่ายที่ได้ร่วมสนับสนุนการดำเนินงานของบริษัทด้วยดีตลอดมา
โดยคณะกรรมการบริษัทจะมุ่งมั่นดำเนินงานตามหลักการกำกับดูแลกิจการที่ดี
เพื่อประโยชน์สูงสุดต่อผู้มีส่วนเกี่ยวข้องทุกฝ่ายต่อไป

  นางกาญจนา สายสิริพร นางธีรดา อำพันวงษ์

ประธานกรรมการ กรรมการผู้จัดการและประธานเจ้าหน้าที่บริหาร

รายงานของคณะกรรมการตรวจสอบ

เรียน ท่านผู้ถือหุ้น

คณะกรรมการตรวจสอบ บริษัท โอซีซี จำกัด (มหาชน) ประกอบด้วยกรรมการอิสระ 3 ท่าน
มีคุณสมบัติเหมาะสมตามประกาศของตลาดหลักทรัพย์แห่งประเทศไทยกำหนด
และข้อกำหนดของสำนักงานคณะกรรมการกำกับหลักทรัพย์และตลาดหลักทรัพย์ โดยมี นางวัชนี
วัฒนถวัลย์วงศ์ เป็นประธานคณะกรรมการตรวจสอบ นายวันชัย อ่ำพึ่งอาตม์ และนายคณิต คุณาวุฒิ
เป็นกรรมการตรวจสอบ มีหน้าที่และความรับผิดชอบตามกฎบัตรคณะกรรมการตรวจสอบ
ตลอดจนปฏิบัติหน้าที่อื่นๆ ตามที่ได้รับมอบหมายจากคณะกรรมการบริษัท
และรายงานผลการประชุมคณะกรรมการตรวจสอบต่อที่ประชุมคณะกรรมการเป็นวาระประจำ
โดยมีเลขานุการบริษัททำหน้าที่เป็นเลขานุการคณะกรรมการตรวจสอบ

ในปี 2559 คณะกรรมการตรวจสอบมีการประชุมร่วมกันรวม 12 ครั้ง
โดยมีฝ่ายบริหารเข้าร่วมประชุมตามวาระอันควร ได้ร่วมประชุมกับคณะกรรมการบริษัทอีก 6 ครั้ง
สาระสำคัญของการปฏิบัติงานในรอบปี 2559 สรุปได้ดังนี้

1.  สอบทานรายงานทางการเงิน

สอบทานงบการเงินรายไตรมาส งบการเงินประจำปี
และดูแลให้มีการปฏิบัติตามมาตรฐานการรายงานทางการเงิน (TFRS)
และมีการเปิดเผยข้อมูลอย่างเพียงพอ โดยเชิญผู้สอบบัญชีเข้าร่วมประชุม เพื่อรับทราบข้อมูล
ข้อสังเกต และข้อเสนอแนะเกี่ยวกับผลการสอบทานและการตรวจสอบงบการเงิน
ซึ่งผู้สอบบัญชีได้ปฏิบัติหน้าที่และแสดงความเห็นอย่างเป็นอิสระ
นอกจากนี้ได้มีการพิจารณาผลประกอบการของบริษัทโดยประชุมร่วมกับผู้บริหารสายการบัญชีและการเงิน
และสำนักตรวจสอบภายในเป็นประจำทุกเดือน
เพื่อรับทราบรายงานและพิจารณาข้อชี้แจงจากฝ่ายบริหาร

คณะกรรมการตรวจสอบมีความเห็นว่างบการเงินของบริษัทมีความถูกต้อง ครบถ้วน เชื่อถือได้
มีการปฏิบัติตามมาตรฐานการบัญชีและมาตรฐานการรายงานทางการเงิน

1.  ระบบการควบคุมภายในและการตรวจสอบภายใน

ดูแลให้บริษัทมีระบบการควบคุมภายในที่เพียงพอและมีประสิทธิภาพ
สอบทานการปฏิบัติตามนโยบายต่อต้านการคอร์รัปชั่น เพื่อจัดการความเสี่ยงทั่วองค์กร
โดยพิจารณาจากรายงานของสำนักตรวจสอบภายใน รายงานของคณะกรรมการบริหารความเสี่ยง
รายงานของผู้สอบบัญชี
และแบบประเมินความเพียงพอของระบบการควบคุมภายในโดยคณะกรรมการบริษัท
สอบทานผลการตรวจสอบและติดตามการแก้ไขข้อบกพร่องของระบบการควบคุมภายในโดยฝ่ายบริหาร
ตลอดจนการพัฒนางานด้านการตรวจสอบให้มีประสิทธิภาพยิ่งขึ้น
โดยสำนักตรวจสอบภายในรายงานผลตรงต่อคณะกรรมการตรวจสอบ
ซึ่งได้พิจารณาให้ความเห็นชอบแผนการตรวจสอบประจำปี งบประมาณ
และบุคลากรของสำนักตรวจสอบภายใน
รวมทั้งการประเมินและดูแลให้ผู้ดำรงตำแหน่งหัวหน้างานตรวจสอบภายในมีความรู้และประสบการณ์ที่เพียงพอกับการปฏิบัติหน้าที่

คณะกรรมการตรวจสอบมีความเห็นว่า บริษัทมีการควบคุมภายในที่เพียงพอและเหมาะสม
กับสภาพธุรกิจ

2.  การบริหารความเสี่ยง

ดูแลให้บริษัทมีการพัฒนาระบบบริหารความเสี่ยงอย่างต่อเนื่องตามกรอบการบริหารความเสี่ยงของ
COSO โดยประเมินความเสี่ยงในด้านต่างๆ ครอบคลุมทั้งองค์กร
โดยเฉพาะการประเมินความเสี่ยงด้านการทุจริตคอร์รัปชั่น
และสื่อสารกับคณะกรรมการบริหารความเสี่ยงเพื่อให้เข้าใจความเสี่ยงที่สำคัญและเชื่อมโยงกับการควบคุมภายใน

คณะกรรมการตรวจสอบมีความเห็นว่า บริษัทมีระบบการบริหารความเสี่ยงที่เหมาะสม
โดยมีการประเมินและจัดการความเสี่ยงเพื่อให้สอดคล้องกับความเสี่ยงที่บริษัทสามารถยอมรับได้

3.  รายการที่เกี่ยวโยงกันหรืออาจมีความขัดแย้งทางผลประโยชน์

สอบทานรายการที่เกี่ยวโยงกันหรืออาจมีความขัดแย้งทางผลประโยชน์
และร่วมพิจารณาอนุมัติรายการที่เกี่ยวโยงกัน เพื่อให้เป็นไปตามประกาศของตลาดหลักทรัพย์ฯ
และคณะกรรมการกำกับตลาดทุน

คณะกรรมการตรวจสอบมีความเห็นว่า การทำรายการต่างๆ ของบริษัท เป็นไปตามธุรกิจปกติ
โปร่งใส เป็นธรรม และเป็นประโยชน์สูงสุดต่อบริษัท
รวมทั้งมีการเปิดเผยข้อมูลอย่างถูกต้องครบถ้วน

4.  ดูแลให้บริษัทมีการปฏิบัติตามกฎหมาย กฎระเบียบของคณะกรรมการกำกับตลาดทุน
    ตลาดหลักทรัพย์แห่งประเทศไทย และการปฏิบัติตามนโยบายต่อต้านการคอร์รัปชั่นของบริษัท

คณะกรรมการตรวจสอบได้สอบทานแบบประเมินตนเองเกี่ยวกับมาตรการต่อต้านการคอร์รัปชั่น
และไม่พบการกระทำที่เป็นการฝ่าฝืนข้อกฎหมาย ระเบียบ หรือข้อกำหนดของภาครัฐ
รวมทั้งนโยบายต่อต้านการคอร์รัปชั่นของบริษัท

5.  พิจารณาคัดเลือกและเสนอแต่งตั้งผู้สอบบัญชีและกำหนดค่าสอบบัญชี

คณะกรรมการตรวจสอบพิจารณาความเป็นอิสระและคุณสมบัติของผู้สอบบัญชี
และเสนอต่อคณะกรรมการบริษัทเพื่อนำเสนอที่ประชุมผู้ถือหุ้นในการแต่งตั้ง นางวิไลรัตน์
โรจน์นครินทร์ เลขทะเบียนผู้สอบ 3104 หรือ นางสุวิมล กฤตยาเกียรณ์ เลขทะเบียนผู้สอบ 2982
หรือ นางสาวสมจินตนา พลหิรัญรัตน์ เลขทะเบียนผู้สอบ 5599 แห่ง บริษัท สอบบัญชี ดี ไอ เอ
อินเตอร์เนชั่นแนล จำกัด เป็นผู้สอบบัญชีรายใหม่ของบริษัท สำหรับปี 2559 นับเป็นปีที่ 1
และกำหนดจำนวนเงินค่าสอบบัญชีรวมทั้งสิ้น 980,000 บาท

6.  พิจารณาและให้ความเห็นเพิ่มเติมในการจัดทำงบประมาณประจำปีของบริษัท

7.  พิจารณาทบทวนและปรับปรุงกฎบัตรของคณะกรรมการตรวจสอบ

คณะกรรมการตรวจสอบได้ปฏิบัติหน้าที่ด้วยความรอบคอบและเป็นอิสระ
โดยไม่มีข้อจำกัดในการได้รับข้อมูล และความร่วมมือจากบริษัท
ทำให้การปฏิบัติหน้าที่ตามกฎบัตรคณะกรรมการตรวจสอบ
และตามที่ได้รับมอบหมายจากคณะกรรมการบริษัทเป็นไปอย่างมีประสิทธิภาพ

  (นางวัชนี วัฒนถวัลย์วงศ์)

  ประธานคณะกรรมการตรวจสอบ

รายงานของคณะกรรมการบริหารความเสี่ยง

คณะกรรมการบริหารความเสี่ยงได้ปฏิบัติหน้าที่เพื่อสนับสนุนการปฏิบัติงานของคณะกรรมการบริษัทและคณะกรรมการบริหาร
ในการประเมินความเสี่ยงและกำหนดมาตรการป้องกัน แก้ไขความเสี่ยง
รวมทั้งมีการติดตามผลอย่างสม่ำเสมอ ในปี 2559
คณะกรรมการบริหารความเสี่ยงมีการประชุมร่วมกันทุกเดือน เพื่อพิจารณาเรื่องที่สำคัญสรุปได้ดังนี้

1.  พิจารณาแผนบริหารความเสี่ยงที่ฝ่ายบริหารจากทุกหน่วยงานที่เกี่ยวข้องได้ทำการประเมินความเสี่ยง
    และจัดระดับความสำคัญของความเสี่ยงพร้อมทั้งกำหนดผลกระทบที่อาจเกิดขึ้น
    และกำหนดวิธีจัดการความเสี่ยงนั้นๆ ให้อยู่ในระดับที่ยอมรับได้หรือลดโอกาสที่จะเกิดขึ้น
    โดยในปี 2559
    คณะกรรมการบริหารความเสี่ยงมีมติให้มีการแต่งตั้งคณะทำงานบริหารความเสี่ยงซึ่งประกอบด้วย
    บุคลากรระดับบริหารและระดับหัวหน้างาน ในแต่ละส่วนงานตามโครงสร้างของบริษัท
    เพื่อจัดทำแผนบริหารความเสี่ยงตามภารกิจหลักของหน่วยงานและโครงการที่สำคัญนำเสนอให้คณะกรรมการพิจารณา
    รวมทั้งทำหน้าที่ขับเคลื่อนการดำเนินงานบริหารความเสี่ยงของหน่วยงาน
    และสรุปข้อมูลรายงานผลต่อคณะกรรมการบริหารความเสี่ยง

1.  พิจารณาความเสี่ยงที่สำคัญของบริษัท
    ตามแบบประเมินตนเองเกี่ยวกับมาตรการต่อต้านการคอร์รัปชั่น
    โดยประเมินจุดแข็งและสิ่งที่ต้องปรับปรุง รวมถึงการออกแบบกระบวนการปฏิบัติงานต่างๆ
    เพื่อพิจารณาความเหมาะสมและเพียงพอต่อความเสี่ยงด้านการคอร์รัปชั่นที่อาจเกิดขึ้น
    เพื่อให้การปฏิบัติเป็นไปตามนโยบายของบริษัทและสอดคล้องกับมาตรการต่อต้านการคอร์รัปชั่น
    ซึ่งบริษัทได้มีการยื่นข้อมูลและเอกสารเพื่อเข้าสู่กระบวนการรับรองของคณะกรรมการแนวร่วมปฏิบัติของภาคเอกชนไทยในการต่อต้านการทุจริตคอร์รัปชั่น
    ในเดือนพฤศจิกายน 2559

2.  พิจารณาความเสี่ยงในการลงทุนทรัพย์สินประเภทสถานประกอบการ
    โดยพิจารณาแนวทางการดำเนินการให้มีประสิทธิภาพมากขึ้น
    ทั้งการต่ออายุสัญญาเช่าของสถานประกอบการ
    การปรับเปลี่ยนรูปแบบสัญญาของสถานประกอบการ
    รวมทั้งติดตามผลประกอบการในแต่ละสาขาของบริษัท เพื่อพิจารณาความเสี่ยงที่อาจเกิดขึ้น
    และส่งผลกระทบต่อการดำเนินงาน

3.  พิจารณาการบริหารความเสี่ยงบุคลากรด้านการขายของบริษัท
    ซึ่งพนักงานขายถือเป็นปัจจัยที่สำคัญอีกอย่างหนึ่งของความสำเร็จของบริษัท
    และเป็นสิ่งที่ทำให้เกิดความเสี่ยงต่อการดำเนินการได้ เช่น การเกษียณอายุ การลาออก
    เป็นต้น จึงให้มีการติดตามและรายงานผลการบริหารความเสี่ยงดังกล่าวอย่างต่อเนื่อง
    พร้อมสนับสนุนพนักงานให้ทำงานตามตำแหน่งที่เหมาะสมกับหน้าที่ความสามารถ
    และส่งเสริมให้มีฝึกอบรมพนักงานอย่างต่อเนื่องสม่ำเสมอ

4.  พิจารณาความเสี่ยงเกี่ยวกับการบริหารสินค้าของบริษัท ทั้งในด้านสต็อกสินค้าเกินความต้องการ
    หรือไม่มีสินค้าจำหน่ายเมื่อลูกค้าต้องการ
    รวมทั้งการพัฒนาและปรับปรุงสินค้าให้ตรงความต้องการของลูกค้า
    ในแต่ละช่องทางการจัดจำหน่ายของบริษัท ซึ่งมีผลกระทบต่อยอดขาย และโอกาสทางการตลาด
    เพื่อเป็นการลดและควบคุมความเสี่ยงที่อาจเกิดขึ้น
    ทำให้การทำงานของหน่วยงานเกิดความคุ้มค่า ตามวัตถุประสงค์ขององค์กร

  จากการดำเนินการขั้นต้น
  คณะกรรมการบริหารความเสี่ยงมีความมั่นใจว่าการบริหารความเสี่ยงของบริษัทมีความต่อเนื่องและดำเนินไปอย่างมีประสิทธิภาพ
  สอดคล้องกับหลักการและแนวทางปฏิบัติในการกำกับดูแลกิจการที่ดี
  รวมถึงมีระบบการควบคุมภายในที่เพียงพอและเหมาะสมกับธุรกิจ การปฏิบัติตามกฎหมาย
  และระเบียบข้อบังคับที่เกี่ยวข้องกับการดำเนินธุรกิจอย่างถูกต้องและครบถ้วน
  เพื่อสร้างความแข็งแกร่งและเตรียมความพร้อม ให้บริษัทสามารถบริหารความเสี่ยง
  และดำรงอยู่ได้อย่างยั่งยืนตลอดไป

  นางธีรดา อำพันวงษ์

  ประธานคณะกรรมการบริหารความเสี่ยง

  ข้อมูลสรุป (Executive Summary)

บริษัท โอซีซี จำกัด (มหาชน)
ได้ดำเนินกิจการเจริญรุ่งเรืองราบรื่นมาอย่างต่อเนื่องยาวนานและก้าวสู่ปีที่ 43 ด้วยความมั่นคง
ประกอบธุรกิจหลักในการจัดจำหน่ายผลิตภัณฑ์เครื่องสำอางและผลิตภัณฑ์เสื้อผ้าที่มีคุณภาพสูง
ภายใต้เครื่องหมายการค้าชั้นนำ ซึ่งเป็นที่รู้จักกันอย่างกว้างขวางและได้รับความนิยมอย่างแพร่หลาย
มีการจัดจำหน่ายผ่านเครือข่ายคู่ค้าทางธุรกิจครอบคลุมเกือบทุกช่องทางการขายทั่วประเทศ
ตัวอย่างของผลิตภัณฑ์ชั้นนำที่โดดเด่นในปัจจุบัน ได้แก่ เครื่องสำอาง “คัฟเวอร์มาร์ค”
(Covermark) ผลิตภัณฑ์ดูแลรักษาเส้นผม “ชิเซโด้ โปรเฟสชั่นแนล” (Shiseido
Professional) ชุดกีฬา ชุดนอนและชุดชั้นในสตรี “กี ลาโรช” (Guy Laroche)

ภาพรวมเศรษฐกิจไทยในรอบปีที่ผ่านมา มีอัตราการขยายตัวอย่างค่อยเป็นค่อยไป
แรงขับเคลื่อนหลักมาจากการใช้จ่ายและการลงทุนของภาครัฐพร้อมกับการออกมาตรการต่าง ๆ
เพื่อช่วยสนับสนุนการเติบโตทางเศรษฐกิจ
การบริโภคในภาคเอกชนยังมีสัญญาณการฟื้นตัวที่ไม่ชัดเจนนัก
โดยมีปัจจัยถ่วงจากระดับหนี้ที่สูงและรายได้ครัวเรือนภาคเกษตรที่อยู่ในระดับต่ำเพราะราคาสินค้าเกษตรตกต่ำ
ส่วนการลงทุนภาคเอกชนโดยรวมค่อนข้างซบเซาซึ่งสะท้อนถึงความเชื่อมั่นของภาคธุรกิจที่ยังคงอ่อนไหว
ขณะที่ภาคการท่องเที่ยวช่วยสนับสนุนการฟื้นตัวของเศรษฐกิจ
โดยได้รับผลดีจากการขยายตัวสูงของนักท่องเที่ยวจีน
แต่การเติบโตเริ่มแผ่วลงในช่วงปลายปีซึ่งได้รับผลกระทบจากการปราบปรามทัวร์ผิดกฎหมาย

อย่างไรก็ดี
การฟื้นตัวของเศรษฐกิจยังมีปัจจัยถ่วงจากการส่งออกสินค้าที่หดตัวซึ่งได้รับผลกระทบจากเศรษฐกิจของประเทศคู่ค้าหลักที่ชะลอตัว
โดยเฉพาะจีนและเอเชีย รวมถึงปัญหาเชิงโครงสร้างที่ทำให้ไทยสูญเสียความสามารถในการแข่งขัน
โดยเฉพาะข้อจำกัดของการใช้เทคโนโลยีขั้นสูงเพื่อการผลิตสินค้า

จากสภาวะเศรษฐกิจที่การฟื้นตัวยังไม่ทั่วถึงและเปราะบาง
ผู้บริโภคยังมีภาระหนี้ครัวเรือนเดิมในระดับสูงจึงได้ชะลอการใช้จ่าย
โดยเลือกซื้อสินค้าเท่าที่จำเป็นและบริโภคในปริมาณที่จำกัด
จึงส่งผลกระทบต่อการดำเนินกิจการของภาคธุรกิจทุกรายไม่มากก็น้อย
โดยในปีที่ผ่านมาบริษัทมียอดขายที่ระดับ 1,372.26 ล้านบาท ลดลงจากปีก่อน 2.26%
แต่บริษัทยังคงสามารถรักษาฐานลูกค้าเก่าไว้ได้อย่างเหนียวแน่น

บริษัทมีกำไรก่อนภาษีเงินได้นิติบุคคล 87.21 ล้านบาท ลดลงจากปีก่อน 15.52 ล้านบาท
หรือคิดเป็น 15.11% และเมื่อหักภาษีเงินได้นิติบุคคลแล้วคงเหลือกำไรสุทธิ 70.79 ล้านบาท ลดลง
14.59% เมื่อเปรียบเทียบกับปีก่อน

แต่อย่างไรก็ดีโครงสร้างทางการเงินปัจจุบันของบริษัทอยู่ในระดับที่แข็งแกร่งมากอย่างต่อเนื่องมาเป็นเวลาหลายปี
โดยมีหลายตัวชี้วัดของอัตราส่วนทางการเงินที่สำคัญ ซึ่งสามารถสะท้อนให้เห็นสภาพคล่องที่ดีมาก
เช่น ตัวอย่างสำหรับปีนี้ บริษัทมีเงินทุนหมุนเวียนสุทธิ 571.40 ล้านบาท อัตราส่วนสภาพคล่อง
3.71 เท่า ในขณะที่มีอัตราส่วนหนี้สินต่อส่วนของผู้ถือหุ้น (Debt to Equity)
อยู่ในระดับที่ต่ำมากเพียง 0.36 เท่า

ผลการปฏิบัติงานในปีที่ผ่านมา
เกิดจากความทุ่มเทร่วมแรงร่วมใจของพนักงานทุกระดับโดยไม่ย่อท้อต่อปัญหาและอุปสรรคใดๆ
แต่ยังคงมีความตั้งใจแน่วแน่ร่วมมือกันพัฒนาผลิตภัณฑ์และบริการ
เพื่อตอบสนองความพึงพอใจของลูกค้าอย่างต่อเนื่อง
บริหารจัดการอย่างระมัดระวังและวางแผนพร้อมรับมือกับสถานการณ์ที่อาจเปลี่ยนแปลงอย่างรวดเร็ว
มุ่งมั่นในการกำกับดูแลกิจการที่ดีภายใต้หลักบรรษัทภิบาลและพัฒนาให้ธุรกิจเจริญเติบโตอย่างยั่งยืนเพื่อประโยชน์สูงสุดของผู้มีส่วนได้เสียทุกฝ่าย

2.  ลักษณะการประกอบธุรกิจ

1.  สรุปสาระสำคัญของการประกอบธุรกิจ

บริษัทได้ก่อตั้งและประกอบกิจการมาตั้งแต่ปี พ.ศ. 2516 ในระยะแรกใช้ชื่อว่า บริษัท โอเลียรี่
คัฟเวอร์มาร์ค เซ็นเตอร์ จำกัด เพื่อจัดจำหน่ายเครื่องสำอาง “โอเลียรี่ คัฟเวอร์มาร์ค”
(O’Leary Covermark) โดยเปิดเป็นศูนย์บริการความงามให้คำปรึกษาแก่ลูกค้าที่ใช้ผลิตภัณฑ์
ซึ่งต่อมาได้ขยายช่องทางการจัดจำหน่ายสู่ห้างสรรพสินค้าและร้านเสริมสวยทั่วประเทศ
โดยใช้กลยุทธ์การดูแลหลังการขายที่สร้างความประทับใจ
โดยเฉพาะการจัดทีมโปรโมชั่นเสริมแต่ละจุดขายเพื่อสาธิตการใช้ผลิตภัณฑ์ การบริการ
และแนะนำวิธีการเลือกใช้ผลิตภัณฑ์ที่ถูกต้อง
สร้างความเชื่อมั่นแก่ลูกค้าซึ่งให้การตอบรับด้วยดีตลอดมา
ส่งผลให้เครื่องสำอางคัฟเวอร์มาร์คมีชื่อเสียงเป็นที่รู้จักกันอย่างแพร่หลาย
สร้างความสำเร็จให้บริษัทเจริญก้าวหน้าอย่างต่อเนื่องตราบจนกระทั่งปัจจุบัน

บริษัทได้รับอนุญาตเข้าเป็นบริษัทจดทะเบียนในตลาดหลักทรัพย์แห่งประเทศไทยในปี 2537
แปรสภาพเป็น “บริษัทมหาชนจำกัด” และได้เพิ่มการจัดจำหน่ายผลิตภัณฑ์อีกหลายประเภท
โดยแบ่งเป็นกลุ่มผลิตภัณฑ์หลักได้ดังนี้

กลุ่มผลิตภัณฑ์เครื่องสำอาง ประกอบด้วยเครื่องสำอางสำหรับผิวหน้า ผิวกาย
และผลิตภัณฑ์การดูแลรักษาเส้นผม ผลิตภัณฑ์ชุดอุปกรณ์แต่งหน้า

กลุ่มผลิตภัณฑ์เสื้อผ้า ประกอบด้วยชุดชั้นในสตรี ชุดนอนสตรี ชุดกีฬา ชุดว่ายน้ำ และชุดลำลอง

กลุ่มเครื่องดนตรี ประกอบด้วยเปียโน ไวโอลิน

ลูกค้ากลุ่มเป้าหมายหลักของบริษัทส่วนใหญ่เป็นสุภาพสตรีในวัยทำงานที่มีรสนิยมใช้ผลิตภัณฑ์ที่มีคุณภาพ
มีการบริการที่เอาใจใส่อย่างแท้จริง เพื่อเพิ่มความงามเสริมบุคลิกภาพสร้างความมั่นใจ
ตระหนักในการดูแลผิวพรรณ สุขภาพกายและใจ เสริมสร้างความสุขใจให้ตนเองและคนใกล้ชิด

บริษัทประกอบธุรกิจหลักในการจัดจำหน่ายสินค้าภายในประเทศ โดยคำนึงถึงจริยธรรมในการค้า
ใช้หลักการบริหารความเสี่ยง และการบริหารงานอย่างมีระบบ โปร่งใส ตรวจสอบได้
ตามหลักการกำกับดูแลกิจการที่ดี มุ่งมั่นที่จะก้าวไปสู่ความเป็นเลิศทางธุรกิจ
ด้วยการให้ความสำคัญกับบุคลากรในองค์กร
ส่งเสริมให้พนักงานทุกคนทำงานอย่างมีความสุขในสภาพแวดล้อมที่เป็นมิตร
และเอื้อต่อการเกิดความคิดริเริ่มสร้างสรรค์สนับสนุนให้พนักงานทุกคนได้มีโอกาสเรียนรู้และพัฒนา
เพื่อที่จะได้สามารถใช้ศักยภาพที่มีอยู่ได้อย่างเต็มประสิทธิภาพ

2.  โครงสร้างรายได้

  ----------------------------------------------------------------------------------
  กลุ่มผลิตภัณฑ์        ปี 2559      สัดส่วน     ปี 2558      สัดส่วน     ปี 2557      สัดส่วน
  ---------------- ----------- --------- ----------- --------- ----------- ---------
  เครื่องสำอาง       1,179,275   85.94%    1,213,157   86.41%    1,222,840   86.17%

  เสื้อผ้า            191,585     13.96%    187,482     13.35%    192,218     13.54%

  เครื่องดนตรี        1,399       0.10%     3,338       0.24%     4,101       0.29%

  รวม              1,372,259   100.00%   1,403,977   100.00%   1,419,159   100.00%
  ----------------------------------------------------------------------------------

3.  การประกอบธุรกิจของแต่ละกลุ่มผลิตภัณฑ์

(1) กลุ่มผลิตภัณฑ์เครื่องสำอาง

    1.  ลักษณะผลิตภัณฑ์และบริการ

บริษัทเป็นผู้จัดจำหน่ายผลิตภัณฑ์เครื่องสำอางที่มีคุณภาพภายใต้เครื่องหมายการค้าที่จดลิขสิทธิ์จากต่างประเทศและในประเทศ
เช่น Covermark, KMA, Sungrace, Shiseido Professional, Zotos, BSC Hair
Care รวมถึงธุรกิจบริการตัดผม Easy Cut
ซึ่งแต่ละผลิตภัณฑ์ได้ตอบสนองความต้องการของผู้บริโภคแต่ละระดับได้อย่างครอบคลุมในทุกช่องทางการขาย
เช่น ห้างสรรพสินค้า ศูนย์บริการความงาม ร้านเสริมสวย โมเดิร์นเทรด
ทั้งในกรุงเทพมหานครและต่างจังหวัดทั่วประเทศ โดยมีพนักงานขายที่ผ่านการอบรมเกี่ยวกับผลิตภัณฑ์
เทคนิคการขาย และการให้บริการอย่างมืออาชีพ คอยให้คำแนะนำปรึกษา สาธิตการใช้ผลิตภัณฑ์
พร้อมบริการลูกค้าด้วยความตั้งใจด้วยความตั้งใจ

ในปีที่ผ่านมาบริษัทได้เพิ่มแบรนด์เครื่องสำอาง Paul & Joe
ซึ่งเป็นเครื่องสำอางดีไซเนอร์แบรนด์ที่มีชื่อเสียงชั้นนำจากประเทศฝรั่งเศส เหมาะกับลูกค้าระดับ
Prestige

2.  การตลาดและภาวะการแข่งขัน

ในรอบปีที่ผ่านมา การฟื้นตัวของเศรษฐกิจไทยยังคงดำเนินไปอย่างช้าๆ
โดยได้รับแรงส่งจากการใช้จ่ายและการลงทุนภาครัฐ
และได้อานิสงค์เพิ่มจากมาตรการบรรเทาความเดือนร้อนผู้มีรายได้น้อย
พร้อมกับมาตรการส่งเสริมการใช้จ่ายที่สามารถนำไปลดหย่อนภาษี
การลงทุนภาคเอกชนยังคงชะลอตัวเนื่องจากยังขาดความเชื่อมั่นในธุรกิจ
ส่วนภาคการท่องเที่ยวได้รับผลกระทบจากการปราบปรามทัวร์ผิดกฎหมายในช่วงปลายปี
และภาคการส่งออกยังคงหดตัวจากความผันผวนของเศรษฐกิจโลก

ถึงแม้การฟื้นตัวของเศรษฐกิจไทยจะยังกระจายตัวไม่ทั่วถึงทุกภาคส่วน
แต่ธุรกิจการจัดจำหน่ายกลุ่มผลิตภัณฑ์เครื่องสำอางยังคงมีแนวโน้มเติบโตอย่างต่อเนื่องทุกปี
เนื่องจากพฤติกรรมผู้บริโภคให้ความสนใจต่อบุคลิกภาพมากขึ้นและใส่ใจดูแลรักษาผิวพรรณให้ดูดีอยู่เสมอ
จึงเป็นตลาดที่มีการแข่งขันสูง มีผู้ประกอบการรายใหม่ๆ
เข้ามาแข่งขันในธุรกิจเป็นจำนวนมากทั้งที่เป็นแบรนด์ของไทยและแบรนด์นำเข้าจากต่างประเทศ

อย่างไรก็ดี บริษัทไม่ได้นิ่งนอนใจ ภายใต้สภาวการณ์ดังกล่าว
ยังคงสร้างสรรค์ผลิตภัณฑ์ภายใต้นวัตกรรมความงามที่ล้ำหน้าหลายชนิด
เพื่อนำเสนอสินค้าที่มีคุณสมบัติโดดเด่น ทันสมัย มีมาตรฐาน คุณภาพสูง คุ้มค่าสำหรับผู้บริโภค
การเพิ่มเคาน์เตอร์จำหน่ายในห้างสรรพสินค้าที่เปิดสาขาใหม่
ควบคู่กับการจัดกิจกรรมการตลาดส่งเสริมการขายทั่วทั้งในเขตกรุงเทพฯ และต่างจังหวัดเพิ่มมากขึ้น
เพื่อกระตุ้นให้ผู้บริโภคเกิดความสนใจในคุณภาพของผลิตภัณฑ์และมั่นใจในการซื้อ
พร้อมเน้นการให้บริการแก่ลูกค้าอย่างดีเลิศ เพื่อเพิ่มระดับความพึงพอใจและความประทับใจสูงสุด

ผลิตภัณฑ์คัฟเวอร์มาร์ค (Covermark) ซึ่งเป็นแบรนด์หลักในกลุ่มเครื่องสำอางของบริษัท
ได้มีการพัฒนาคุณสมบัติส่วนผสมของสารประกอบที่มีคุณค่า
มีเทคโนโลยีการผลิตชั้นสูงโดยตรงจากประเทศญี่ปุ่น
เพื่อวางตำแหน่งแบรนด์สะท้อนภาพลักษณ์ที่เป็นแบรนด์อินเตอร์ในระดับแนวหน้า
ส่งผลให้สามารถเพิ่มลูกค้ากลุ่มใหม่
ในขณะเดียวกันลูกค้าเดิมก็ได้รับความพึงพอใจกับผลิตภัณฑ์ใหม่ๆที่พัฒนาเพิ่มขึ้น อาทิ
การปรับสูตรผลิตภัณฑ์บำรุงผิว Cell Advanced WR
ด้วยนวัตกรรมทางการแพทย์เอกสิทธิ์เฉพาะที่สามารถตอบโจทย์การดูแลทุกปัญหาผิวของผู้หญิง
หรือผลิตภัณฑ์ที่ได้รับความนิยมอย่างต่อเนื่องอย่าง Moisture Veil LX
รองพื้นชนิดแป้งที่ครองใจลูกค้า COVERMARK และเป็นสินค้าที่ลูกค้าใหม่ให้ความสนใจเป็นอย่างมาก
บริษัทจึงยังคงสามารถสร้างยอดขายในผลิตภัณฑ์ใหม่เพิ่มขึ้นอย่างต่อเนื่อง
ถึงแม้ว่าสภาพตลาดยังคงมีการแข่งขันสูงและมี

แบรนด์คู่แข่งจากต่างประเทศเข้ามาเปิดตัวแย่งชิงส่วนแบ่งการตลาดมากขึ้น

เครื่องสำอางแบรนด์ KMA ซึ่งเป็นลิขสิทธิ์ของบริษัทเอง
ยังคงมีการพัฒนาและปรับปรุงผลิตภัณฑ์คอลเลคชั่นใหม่ออกมาอย่างต่อเนื่อง
โดยในปีนี้ได้เปิดตัวซีรี่ส์ใหม่ คือ KMA Luminous Pearl เป็นผลิตภัณฑ์ในกลุ่ม Make up
ที่มีส่วนผสมของไข่มุก, น้ำกุหลาบ และ KMA Snail Filler ซึ่งเป็นผลิตภัณฑ์ในกลุ่ม Skincare
ที่มีส่วนผสมของเมือกหอยทาก, โซเดียม ไฮยาลูโรเนท, สารสกัดจากแอปเปิ้ลสวิส
เพื่อตอบสนองกระแสนิยมกลุ่มเป้าหมายวัยรุ่น วัยเริ่มทำงาน
พร้อมกับปรับปรุงสูตรต่างๆให้เหมาะกับสภาพผิวของคนไทย
ได้จัดกิจกรรมส่งเสริมการขายทั่วประเทศ และขยายช่องทางการจัดจำหน่ายไปในหลายพื้นที่
ซึ่งได้รับการตอบรับเป็นอย่างดี อีกทั้งยังได้โฆษณา ประชาสัมพันธ์ ผ่านสื่อต่างๆ อาทิ สื่อสิ่งพิมพ์
สื่อสังคมออนไลน์ และจัดกิจกรรม Workshop
กับองค์กรภายนอกอย่างสม่ำเสมอเพื่อให้กลุ่มเป้าหมายเกิดการรับรู้ จดจำ และมีโอกาสทดลองสินค้า

ส่วนผลิตภัณฑ์การดูแลรักษาเส้นผมและหนังศีรษะภายใต้ลิขสิทธิ์ของ Shiseido Professional
บริษัทได้นำเข้าผลิตภัณฑ์ที่มีคุณภาพ ทันสมัย
สอดรับกับเทรนด์แฟชั่นที่ช่างผมมีความมั่นใจในการใช้กับลูกค้าได้อย่างสมบูรณ์ เช่น
ผลิตภัณฑ์น้ำยายืดผม ผลิตภัณฑ์น้ำยาดัดผมที่ถนอมเส้นผม
ผลิตภัณฑ์เปลี่ยนสีผมที่ช่วยเผยความงามของชาวเอเชีย
ผลิตภัณฑ์บำรุงรักษาเส้นผมที่ครอบคลุมทุกความต้องการของลูกค้า
และผลิตภัณฑ์จัดแต่งทรงผมที่มีประสิทธิภาพ ตลอดระยะเวลาที่ผ่านมา ผลิตภัณฑ์น้ำยายืดผม
Crystallizing Straight
ของบริษัทยังคงเป็นสินค้าที่ได้รับความนิยมจากช่างผมมาอย่างต่อเนื่องยาวนาน ส่วนกลุ่มผลิตภัณฑ์
The Hair Care ได้เพิ่มไลน์ผลิตภัณฑ์ใหม่ๆ
ที่จะดูแลรักษาเส้นผมให้มีประสิทธิภาพมากยิ่งขึ้นเพื่อตอบสนองความต้องการของผู้บริโภคที่มีความหลากหลายและต้องการสินค้าที่เหมาะกับสภาพผมและหนังศีรษะเฉพาะบุคคลมากขึ้นเพื่อสร้างความแตกต่าง
รวมไปถึงครีมเปลี่ยนสีผม Primience
ซึ่งเป็นผลิตภัณฑ์นวัตกรรมใหม่ที่เหมาะกับสภาพเส้นผมของคนเอเชียซึ่งช่วยสร้างมูลค่าเพิ่มให้กับตัวสินค้า
และในปีล่าสุดบริษัทยังได้เพิ่มผลิตภัณฑ์ Crystallizing Qurl
เพื่อการดัดผมดิจิตอลที่ช่วยให้ลอนผมดัดสลวยสปริงตัวดูมีสุขภาพดี
โดยทางบริษัทได้จัดกิจกรรมสนับสนุนการตลาดที่ช่วยสร้างความสัมพันธ์ที่ดีกับตัวแทนจำหน่ายพร้อมการจัดฝึกอบรมแนะนำเทคนิคใหม่ๆ
ที่มุ่งให้ความรู้และทักษะแก่ช่างเสริมสวยอย่างต่อเนื่อง
สิ่งเหล่านี้ได้ส่งเสริมถึงภาพลักษณ์ที่ทันสมัยของผลิตภัณฑ์
ส่งผลให้แบรนด์สินค้ามีความเข้มแข็งเป็นที่ยอมรับในตลาดมากยิ่งขึ้น
สร้างความมั่นคงในเชิงธุรกิจให้ทั้งบริษัทและตัวแทนจำหน่าย

ธุรกิจการให้บริการตัดแต่งทรงผมภายใต้แบรนด์ Easy Cut
ที่มีแนวคิดการให้บริการมุ่งเน้นในด้านความสะอาด ความสะดวก ความรวดเร็ว ประหยัด
และมีความทันสมัย โดยช่างที่มีความชำนาญซึ่งได้รับการฝึกอบรมตามหลักสูตรโดยเฉพาะ
มีจุดบริการในย่านรถไฟใต้ดิน, ห้างสรรพสินค้า และศูนย์การค้าทั้งในกรุงเทพและต่างจังหวัด
ซึ่งได้รับการตอบรับที่ดีจากผู้ใช้บริการ

สำหรับเครื่องสำอางแบรนด์ใหม่ Paul & Joe ซึ่งเป็นแบรนด์ที่มีชื่อเสียงจากประเทศฝรั่งเศส
บริษัทได้เปิดเคาน์เตอร์จำหน่ายที่ห้างเซ็นทรัล ลาดพร้าว เป็นแห่งแรก
โดยมีกลุ่มเป้าหมายเป็นผู้หญิงที่เต็มไปด้วยความมุ่งมั่น มั่นใจ สนุกไปกับการใช้ชีวิต มีสไตล์
บ่งบอกความเป็นตัวเอง เพียบพร้อมไปด้วยความสามารถ ในขณะเดียวกันก็มีเสน่ห์ น่าหลงใหล
น่าค้นหา

3.  การจัดหาผลิตภัณฑ์

บริษัทได้ให้ความสำคัญต่อการคัดเลือกสินค้าและเพิ่มผลิตภัณฑ์ใหม่เพื่อเป็นทางเลือกให้ผู้บริโภคสามารถใช้ผลิตภัณฑ์เครื่องสำอางที่มีคุณภาพและมีมาตรฐานสูง
ในส่วนที่เป็นสินค้านำเข้าจากต่างประเทศ มีทั้งส่วนที่ดำเนินการผ่านบริษัท เพียส อินเตอร์คอสเม็กซ์
(ประเทศไทย) จำกัด, บริษัท ชิเซโด้ โปรเฟสชั่นแนล (ไทยแลนด์) จำกัด
และส่วนที่นำเข้าโดยตรงจาก บริษัท อัลเบียน จำกัด ประเทศญี่ปุ่น
ส่วนสินค้าที่วิจัยพัฒนาขึ้นเองภายในประเทศนั้นจะมีการประสานความร่วมมือกับบริษัทในเครือสหกรุ๊ป
เช่น บริษัท อินเตอร์เนชั่นแนล แลบบอราทอรีส์ จำกัด และ บริษัท เอส แอนด์ เจ
อินเตอร์เนชั่นแนล เอนเตอร์ไพรส์ จำกัด (มหาชน)
ซึ่งเป็นโรงงานผลิตเครื่องสำอางที่มีมาตรฐานในระดับสากล มีความเชี่ยวชาญในกระบวนการผลิต
และการควบคุมคุณภาพเครื่องสำอางมานาน
ได้รับความไว้วางใจจากเจ้าของหลายยี่ห้อสินค้าชั้นนำจากต่างประเทศให้เป็นผู้ผลิตเพื่อส่งออกไปจำหน่ายยังต่างประเทศมานาน

(2) กลุ่มผลิตภัณฑ์เสื้อผ้า

    1.  ลักษณะผลิตภัณฑ์

บริษัทเป็นผู้แทนจำหน่ายผลิตภัณฑ์เสื้อผ้าประเภทชุดชั้นในสตรี ชุดนอนสตรี และชุดว่ายน้ำ
ภายใต้ลิขสิทธิ์เครื่องหมายการค้า Guy Laroche แต่เพียงผู้เดียวในประเทศไทย
โดยผลิตภัณฑ์ดังกล่าวได้รับการผลิตอย่างพิถีพิถัน ตั้งแต่การสรรหาวัตถุดิบที่มีคุณภาพ
การคัดเลือกผ้าลูกไม้คุณภาพดีจากต่างประเทศ
การออกแบบและคัดเลือกแบบที่สะท้อนถึงรสนิยมสวยสง่างดงาม
รวมถึงวิธีการตัดเย็บอย่างประณีตที่เป็นเอกลักษณ์ของ Guy Laroche
เพื่อให้เหมาะกับสรีระของสุภาพสตรีไทย ซึ่งสินค้าทั้งหมดของ Guy Laroche
มีจำหน่ายในห้างสรรพสินค้าชั้นนำทั่วประเทศ โดยมีพนักงานขายคอยบริการให้คำแนะนำสินค้า

นอกจากนี้บริษัทยังได้เป็นผู้แทนจำหน่ายผลิตภัณฑ์ชุดอินเนอร์แวร์ภายใต้เครื่องหมายการค้า Gunze
ที่มีชื่อเสียงจากประเทศญี่ปุ่น
โดยใช้วัตถุดิบจากเส้นใยฝ้ายชั้นดีคุณภาพสูงถักเป็นผ้าด้วยเทคนิคพิเศษเพิ่มความยืดหยุ่น
เหมาะกับวัยรุ่นสวมใส่เป็นเสื้อลำลอง ซึ่งได้รับการตอบรับอย่างดีจากลูกค้า และยังมีแบรนด์ G&G
เพื่อให้เป็นอีกหนึ่งทางเลือกสำหรับผู้บริโภคที่มีรสนิยมชอบผลิตภัณฑ์เสื้อผ้าดีในราคาย่อมเยา
ซึ่งเป็นผลิตภัณฑ์ชุดชั้นในที่สวยงามทันสมัยน่าสวมใส่
เพื่อรองรับกระแสคนรุ่นใหม่ที่เน้นความสำคัญในการแต่งกาย

ขณะเดียวกันบริษัทได้เพิ่มความหลากหลายในกลุ่มของเสื้อผ้าสตรีด้วยการเป็นตัวแทนจำหน่ายแบรนด์
Era-won Girlfriend ผลิตภัณฑ์กางเกงสตรีที่มีความโดดเด่นในเรื่องดีไซน์ รูปแบบที่หลากหลาย
พร้อมวัตถุดิบที่ถักทอด้วยเส้นใยสังเคราะห์ชนิดพิเศษมีความยืดหยุ่นสูง
สามารถกลับคืนรูปได้ดังเดิมทุกครั้งที่เคลื่อนไหว โดยกางเกงสตรี Era-won Girlfriend
นี้ได้ถูกดีไซน์ภายใต้แนวคิด “สวมใส่สบาย
เคลื่อนไหวคล่องแคล่วและสามารถนำมาสวมใส่กับเสื้อผ้าได้ทุกรูปแบบ”
เพื่อให้ตอบโจทย์กับความต้องการของกลุ่มเป้าหมายหลักที่เป็นสาวรุ่นใหม่จนถึงวัยทำงาน อายุ
18-35 ปี และกลุ่มเป้าหมายรองอายุตั้งแต่ 35 ปีขึ้นไป และในปีที่ผ่านมาได้ออกเสื้อเชิ้ต Oxford
ด้วยรูปแบบเฉพาะสุภาพสตรี มีเนื้อผ้าที่ยืดหยุ่น รูปทรงปราดเปรียว กระชับ สวมใส่แล้วดูคลาสสิค
สมาร์ททุกท่วงท่า โดยมีราคาที่คุ้มค่า

ทั้งนี้ในกลุ่มผลิตภัณฑ์เสื้อผ้าได้นำเสนอผลิตภัณฑ์รุ่นใหม่ที่ทันสมัยและ Trendy
อยู่เสมอออกวางจำหน่ายทุกเดือนเพื่อให้ลูกค้าได้สัมผัสและเลือกสรรได้อย่างหลากหลายสม่ำเสมออีกด้วย

2.  การตลาดและภาวะการแข่งขัน

ด้วยสภาพเศรษฐกิจที่ฟื้นตัวไปอย่างช้าๆ ภาระหนี้สินครัวเรือนที่อยู่ในระดับสูง
ผู้บริโภคจึงค่อนข้างระมัดระวังในการใช้จ่ายโดยควบคุมค่าใช้จ่ายที่ฟุ่มเฟือยมากขึ้น
แต่สภาวะการแข่งขันของตลาดชุดชั้นในสตรี ชุดนอนสตรี ชุดว่ายน้ำ ยังคงอยู่ในระดับค่อนข้างสูง
โดยเฉพาะตลาดชุดชั้นในสตรีมีการแข่งขันทั้งในด้านคุณภาพและบริการ รูปแบบดีไซน์ และราคา
มีผู้ประกอบการรายเดิมและรายใหม่ แบรนด์ในประเทศและแบรนด์ต่างประเทศ เข้ามาสร้างสีสัน
สำหรับการแข่งขันในระดับกลางถึงระดับบนจะเน้นกลยุทธ์ในการสร้างความแตกต่าง
ด้วยการนำเสนอผลิตภัณฑ์ชุดชั้นในแห่งนวัตกรรมที่เหมาะกับสรีระผู้หญิงไทยทั้งในแง่วัตถุดิบ รูปแบบ
ดีไซน์ เทคโนโลยีการตัดเย็บ ให้สามารถตอบสนองความต้องการที่หลากหลาย
และสอดคล้องกับพฤติกรรมของผู้บริโภคในทุกช่วงวัย ทุกไลฟ์สไตล์
ทั้งด้านฟังก์ชั่นและแฟชั่นโดยอยู่บนพื้นฐานสินค้าที่ดีมีคุณภาพเหมาะสมในราคาที่สมเหตุสมผล
ส่วนตลาดระดับล่างจะเน้นแข่งขันกันในด้านราคามากกว่าในด้านคุณภาพ
เพื่อเจาะกลุ่มลูกค้าที่มีกำลังซื้อน้อย

ชุดชั้นใน Guy Laroche ยังคงสร้างสรรค์ผลิตภัณฑ์ด้วยดีไซน์ที่ทันสมัยและพัฒนารูปแบบใหม่ๆ
อย่างต่อเนื่องรวมทั้งการเลือกใช้วัสดุที่มีมาตรฐานและการผสมผสานนวัตกรรมใหม่ๆ
ที่สามารถตอบสนองความต้องการของผู้หญิงยุคใหม่
ทั้งในเรื่องของความสบายในการสวมใส่และการเก็บกระชับรูปร่างเพื่อเสริมสร้างความมั่นใจแก่ผู้สวมใส่
และมีการนำเอานวัตกรรมทางด้านเนื้อผ้าที่มีคุณสมบัติช่วยลดการสะสมเซลลูไลท์ส่วนเกิน
มาตัดเย็บผลิตภัณฑ์ในกลุ่มของ Shapewear
ที่มุ่งเน้นต่อการสวมใส่กระชับรูปร่างช่วยแก้ไขข้อบกพร่องทางสรีระ
ขณะที่กลุ่มของเสื้อชั้นในสตรีเพื่อการเพิ่มขนาดเนินอกและยกกระชับ ด้วย Over Push Bra
นวัตกรรมการเสริมฟองน้ำแบบ Perfect Cup Perfect Size Perfect Look
ในทุกมิติเพื่อเผยเสน่ห์ความสวยโดดเด่นให้กับทรวงอก
ซึ่งสามารถสร้างความสนใจและได้รับการตอบรับที่ดีจากลูกค้า

ส่วนกลุ่มผลิตภัณฑ์ชุดว่ายน้ำ Guy Laroche มีการพัฒนาอย่างต่อเนื่องจากปีที่แล้ว
โดยในปีนี้ได้มีการปรับรูปแบบ ดีไซน์ต่างๆ และมีการนำเอาแนวคิดของ Shapewear
ที่มุ่งเน้นต่อการสวมใส่กระชับรูปร่างช่วยแก้ไขข้อบกพร่องทางสรีระ เสริมสร้างความมั่นใจ
มาใช้ในการพัฒนาผลิตภัณฑ์ และยังได้เพิ่มสินค้ากลุ่ม Plus Size ซึ่งได้รับการตอบรับที่ดี
นอกจากนี้ยังร่วมเดินแฟชั่นโชว์ในโอกาสต่างๆ กับกลุ่มคู่ค้า
รวมทั้งเป็นผู้สนับสนุนอย่างเป็นทางการในส่วนชุดว่ายน้ำของผู้เข้าประกวด
มิสไทยแลนด์เวิร์ดประจำปี 2559
และประชาสัมพันธ์สินค้าผ่านสื่อหลากหลายช่องทางเพื่อตอกย้ำความเป็นผู้นำแฟชั่น

ในส่วนของผลิตภัณฑ์ Gunze ทางประเทศญี่ปุ่นได้มีการวิจัยและพัฒนาอย่างต่อเนื่อง
สร้างสรรค์สินค้าแห่งนวัตกรรมเพื่อเพิ่มคุณค่าและคุณประโยชน์ ซึ่งในปีที่ผ่านมา นอกจากคอลเล็คชั่น
Cool Magic มีการดีไซน์รูปแบบใหม่ที่ทันสมัย เนื้อผ้าอ่อนนุ่มสวมใส่แล้วเย็นสบาย
ดูดซึมเหงื่อแล้วระบายออกอย่างต่อเนื่อง และคอลเล็คชั่น Hot Magic มีเนื้อผ้าบางเบา
สวมใส่แล้วให้ความอบอุ่น มีสีสันหลากหลายและตอบโจทย์ความต้องการของลูกค้าได้อย่างลงตัวแล้ว
ผลิตภัณฑ์ Gunze ยังตระหนักถึงความสำคัญของมลภาวะ
สุขภาพของผู้สวมใส่และการรักษาสิ่งแวดล้อม จึงเป็นที่มาของกลุ่มผลิตภัณฑ์ด้วยเนื้อผ้าฝ้ายอินทรีย์
หรือ Organic Cotton ที่ปราศจากสารเคมีทุกขั้นตอน โดยได้รับการรับรอง Oekotec
Certified (Eco-Tex) ในทุกขั้นตอนของการผลิต
ที่ควบคุมไม่ให้มีสารเคมีตกค้างที่มีผลต่อสุขภาพและมลภาวะต่อสิ่งแวดล้อม และ 100% Cotton
Organic รับรองโดย Control Union Certification ปัจจุบันมีช่องทางจำหน่ายที่หลากหลาย
อาทิ ในห้างสรรพสินค้า แคตตาล็อกเซล งานกิจกรรมต่างๆ เป็นต้น ซึ่งได้รับการตอบรับที่ดีมาก

ผลิตภัณฑ์ชุดชั้นใน G&G เจาะกลุ่มเป้าหมายที่มีรายได้ไม่มาก
สำหรับเป็นผลิตภัณฑ์ทางเลือกที่มีคุณภาพดีในราคาที่แข่งขันได้
ซึ่งจะช่วยเพิ่มยอดการขายของกลุ่มเสื้อผ้าทั้งในระยะสั้นและในระยะยาวได้เป็นอย่างดี
โดยมุ่งเน้นให้ผู้สวมใส่รู้สึกกระชับและเสริมสร้างความมั่นใจในรูปร่างของผู้สวมใส่
ทั้งในส่วนของชุดชั้นในที่ใส่แล้วเก็บกระชับส่วนเกิน หรือกางเกงในที่ทอแบบยกกระชับสะโพก
และปีที่ผ่านมาผลิตภัณฑ์ G&G ได้เพิ่มความหลากหลายของผลิตภัณฑ์ในกลุ่ม Sportwear
เพื่อตอบสนองความต้องการและการใช้ชีวิตของผู้หญิงยุคใหม่ที่รักสุขภาพและการออกกำลังกาย
ซึ่งได้รับการตอบรับเป็นอย่างดี

สำหรับผลิตภัณฑ์น้องใหม่ Era-won Girlfriend ที่บริษัทได้เป็นตัวแทนจำหน่าย
ในปีที่ผ่านมาได้รับการต้อนรับจากลูกค้าเป็นอย่างดี
มีช่องทางจัดจำหน่ายผ่านสาขาในลักษณะร้านค้าปลีก ห้างสรรพสินค้าโรบินสัน งานกิจกรรมต่างๆ
เป็นต้น

3.  การจัดหาผลิตภัณฑ์

กลุ่มผลิตภัณฑ์เสื้อผ้าส่วนใหญ่ผลิตจากบริษัทในเครือสหกรุ๊ปที่มีชื่อเสียงมีคุณภาพเชื่อถือได้ เช่น บริษัท
ธนูลักษณ์ จำกัด (มหาชน) บริษัท ภัทยาอุตสาหกิจ จำกัด และบริษัท ไทยกุนเซ่ จำกัด
ซึ่งแต่ละบริษัทมีมาตรฐานการผลิตชั้นสูงจนได้รับความไว้วางใจจากเจ้าของตราสินค้าจากต่างประเทศจำนวนมากใช้เป็นฐานการผลิตเพื่อส่งออกไปจำหน่ายยังต่างประเทศด้วย

(3) กลุ่มเครื่องดนตรี

    1.  ลักษณะผลิตภัณฑ์

บริษัทได้เป็นผู้แทนจำหน่ายผลิตภัณฑ์เครื่องดนตรีเปียโนแบรนด์ Ritmuller ที่มีชื่อเสียงระดับโลก
ซึ่งมีความไพเราะของโทนเสียงทุ้ม นุ่มนวล กังวาน อันเป็นเอกลักษณ์ของเปียโนสไตล์ยุโรป
และแบรนด์ Kayserburg ที่เป็นเปียโน ระดับ Master Piece
ของโรงงานผลิตเปียโนที่ใหญ่ที่สุดในโลก มีการผลิตที่ประณีตใช้อุปกรณ์ส่วนประกอบที่คงทนแข็งแรง
มีโชว์รูมจัดแสดงสินค้าพร้อมผู้เชี่ยวชาญทางด้านดนตรีและผลิตภัณฑ์ที่ผ่านการอบรมจากต่างประเทศไว้คอยแนะนำและให้บริการหลังการขาย
พร้อมทั้งเครื่องดนตรีอื่นๆ เช่น ไวโอลิน ของแบรนด์ Rivertone

2.  การตลาดและภาวะการแข่งขัน

ในปีที่ผ่านมาตลาดเครื่องดนตรีได้รับผลกระทบจากสภาพเศรษฐกิจที่ชะลอตัว
จึงมีอัตราการขยายตัวลดลงแต่ก็ยังมีกลุ่มลูกค้าของเครื่องดนตรีที่มีความต้องการอยู่
การแข่งขันทางด้านราคา เน้นการดูแล
และบริการหลังการขายที่ถือเป็นกลยุทธ์หลักและเป็นปัจจัยสำคัญที่สามารถจูงใจและเร่งให้ผู้บริโภคตัดสินใจในการซื้อสินค้า
ส่วนการจัดจำหน่ายนั้นยังคงเน้นให้ทางโรงเรียนและอาจารย์สอนดนตรีเป็นผู้แนะนำผลิตภัณฑ์
ส่วนด้านโฆษณาประชาสัมพันธ์สินค้า
บริษัทได้ร่วมเป็นผู้สนับสนุนงานประกวดการแข่งขันทางด้านดนตรีในงานต่างๆ
รวมไปถึงการเข้าร่วมงานแสดงสินค้าเพื่อสร้างการรับรู้

3.  การจัดหาผลิตภัณฑ์

เครื่องดนตรี Ritmuller และ Kayserburg ได้นำเข้าโดยตรงจากผู้ผลิตในประเทศจีน
ซึ่งเป็นโรงงานผลิตขนาดใหญ่ที่มีฝีมือผลิตเปียโนให้แบรนด์ชั้นนำทั่วโลก โดยมีเครื่องมือที่ทันสมัย
เลือกใช้อุปกรณ์ที่เป็นส่วนประกอบสำคัญที่สั่งนำเข้าจากประเทศเยอรมนี
ซึ่งเป็นแหล่งกำเนิดเริ่มแรกของเปียโนทั้ง 2 แบรนด์

3.  ปัจจัยความเสี่ยง

บริษัท มุ่งเน้นความสำคัญของการบริหารความเสี่ยงขององค์กร คณะกรรมการบริษัท
จึงได้กำหนดให้นำกระบวนการบริหารความเสี่ยงมาใช้เป็นเครื่องมือในการบริหารจัดการกับปัจจัยความเสี่ยงต่าง
ๆ ที่จะส่งผลกระทบต่อเป้าหมายขององค์กร โดยมีคณะกรรมการบริหารความเสี่ยง จำนวน 7 ท่าน
มีกรรมการผู้จัดการและประธานเจ้าหน้าที่บริหารเป็นประธาน ซึ่งจัดให้มีการประชุมทุกเดือน
เพื่อพิจารณาประเด็นความเสี่ยงครอบคลุมทั้งองค์กร จัดอันดับความเสี่ยง
กำหนดแนวทางการบริหารความเสี่ยง
รวมทั้งมอบหมายให้ผู้รับผิดชอบจัดหามาตรการควบคุมและจัดการความเสี่ยงให้อยู่ในระดับที่เหมาะสมและยอมรับได้
ซึ่งสรุปปัจจัยความเสี่ยงที่มีนัยสำคัญ ได้ดังนี้

1)  ความเสี่ยงจากสภาวะเศรษฐกิจ

เศรษฐกิจไทยยังมีแนวโน้มฟื้นตัวไม่เต็มที่
โดยการลงทุนภาคเอกชนยังคงชะลอตัวเพื่อประเมินความชัดเจนของสถานการณ์ทางเศรษฐกิจ
การเร่งเบิกจ่ายของภาครัฐยังทำไม่ได้เต็มที่ สถาบันการเงินเพิ่มความเข้มงวดในการปล่อยสินเชื่อ
บรรยากาศการใช้จ่ายภายในประเทศยังไม่คึกคักจากหลายปัจจัยที่เข้ามากระทบ อาทิ
การเพิ่มขึ้นของหนี้ครัวเรือน ความกังวลต่อภาระค่าครองชีพ ราคาสินค้าเกษตรตกต่ำ
รายได้ในภาคเกษตรที่ลดลง ประชาชนอยู่ในอารมณ์โศกเศร้าและเสียกำลังใจ
เหล่านี้ส่งผลต่อดัชนีความเชื่อมั่นผู้บริโภคและธุรกิจ
จำนวนลูกค้าที่ซื้อสินค้าและบริการต่างควบคุมการใช้จ่ายและซื้อเท่าที่จำเป็น อย่างไรก็ตาม
บริษัทได้บริหารความเสี่ยงด้วยการติดตามสถานการณ์อย่างใกล้ชิด
ดำเนินการวางแผนเพื่อหามาตรการและกลยุทธ์ต่างๆ ที่จะรับมือกับผลกระทบที่อาจเกิดขึ้น
ทำให้มั่นใจได้ว่าบริษัทจะสามารถก้าวผ่านอุปสรรคและนำพาธุรกิจไปได้อย่างมั่นคง

2)  ความเสี่ยงจากการเปิดประชาคมเศรษฐกิจอาเซียน ( AEC : ASEAN ECONOMIC
    COMMUNITY)

การเปิดประชาคมเศรษฐกิจอาเซียน เป็นเป้าหมายการรวมตัวกันของประเทศสมาชิกอาเซียน 10
ประเทศเพื่อเพิ่มอำนาจต่อรองกับคู่ค้า
และเพิ่มขีดความสามารถการแข่งขันทางด้านเศรษฐกิจระดับโลก
รวมถึงมีการยกเว้นภาษีสินค้าบางชนิดให้กับประเทศสมาชิก ส่งเสริมให้ภูมิภาคมีความเจริญมั่งคั่ง
มั่นคง ประชาชนอยู่ดีกินดี โดยจะมีตลาดและฐานการผลิตร่วมกัน และจะมีการเคลื่อนย้ายสินค้า
บริการ การลงทุน เงินทุน และแรงงานมีฝีมืออย่างเสรี
ซึ่งความร่วมมือดังกล่าวก่อให้เกิดทั้งอุปสรรคและโอกาสกับบริษัท กล่าวคือ
ตลาดเครื่องสำอางจะเกิดสภาวะการแข่งขันทางการตลาดที่รุนแรงมากยิ่งขึ้น
เนื่องจากจะมีสินค้าเครื่องสำอางที่มีต้นทุนการผลิตที่ต่ำจากต้นทุนแรงงานต่ำเข้ามาแข่งขันโดยเฉพาะตลาดล่าง
เช่น อินโดนีเซีย
อย่างไรก็ดีบริษัทเชื่อมั่นว่าจากประสบการณ์ในการดำเนินธุรกิจมาเป็นระยะเวลานาน
จะสามารถปรับตัวและสร้างความได้เปรียบในการแข่งขัน
ซึ่งคาดว่าจะส่งผลให้เกิดการเติบโตอย่างต่อเนื่องในอนาคต

ทั้งนี้ในช่วง 4-5
ปีที่ผ่านมาบริษัทได้เห็นถึงความสำคัญในการรวมตัวของประชาคมเศรษฐกิจอาเซียนซึ่งหมายถึงตลาดการค้าไม่ได้มีแค่ในประเทศไทยเท่านั้นแต่ยังเปิดกว้างถึง
9 ประเทศในกลุ่มอาเซียนด้วย โดยบริษัทได้เริ่มเปิดตลาดการค้าในกลุ่มประเทศ CLMV (กัมพูชา
ลาว พม่าและเวียดนาม) เนื่องด้วยความใกล้เคียงกันทางด้านภาษา
วัฒนธรรมและการต้อนรับอย่างดี
รวมถึงทิศทางและโอกาสเติบโตทางธุรกิจในกลุ่มสินค้าด้านความงาม สินค้ากลุ่มเสื้อผ้า
บริษัทจึงได้ส่งแบรนด์เครื่องสำอาง KMA
ซึ่งเป็นลิขสิทธิ์ของบริษัทและได้รับการพัฒนาผลิตภัณฑ์อย่างต่อเนื่องและเพิ่มความหลากหลายเพื่อตอบสนองกระแสนิยมแนวเครื่องสำอางของวัยรุ่น
และวัยเริ่มทำงาน ชุดชั้นในสตรี Guy Laroche และ G&G ผลิตภัณฑ์ชุดอินเนอร์แวร์ Gunze
ไปเปิดตลาด
โดยแบรนด์เหล่านี้มีศักยภาพในการแข่งขันทั้งในเรื่องของราคาและคุณภาพในตลาดการค้าของ 4
ประเทศดังกล่าว
จะเห็นว่าบริษัทมีตัวแทนจัดจำหน่ายอยู่ในแต่ละประเทศซึ่งเป็นการย้ำถึงความสำคัญในการสร้างพันธมิตรทางธุรกิจกับคนท้องถิ่น

3)  ความเสี่ยงในการประกอบธุรกิจ

บริษัทฯ ประกอบธุรกิจในการจัดจำหน่ายผลิตภัณฑ์เครื่องสำอาง ผลิตภัณฑ์เสื้อผ้า และเครื่องดนตรี
โดยบริษัทฯ สั่งซื้อสินค้าจากต่างประเทศโดยตรง 0.95 %
ที่เหลือได้สั่งซื้อผ่านโรงงานในประเทศที่ดำเนินการภายใต้ลิขสิทธิ์จากต่างประเทศ 99.05%
และปัจจุบันบริษัทฯ สั่งซื้อสินค้ารายใหญ่จาก บริษัท เพียส อินเตอร์คอสเม็กซ์ (ประเทศไทย) จำกัด
ซึ่งบริษัทฯ ได้สั่งซื้อสินค้าในสัดส่วนที่สูงในช่วงปีที่ผ่านมา เป็นจำนวนเงิน 315.44 ล้านบาท
หรือเทียบประมาณ 42.30% ของยอดซื้อรวมของบริษัท

บริษัทดังกล่าวข้างต้น เป็นเจ้าของลิขสิทธิ์ผลิตภัณฑ์หลักของบริษัทฯ ในขณะที่บริษัทฯ
ได้รับสิทธิ์ในการเป็นผู้จัดจำหน่ายแต่เพียงผู้เดียวในประเทศไทย ดังนั้น
จึงไม่มีอุปสรรคในการประกอบธุรกิจต่อเนื่องในอนาคต

4)  ความเสี่ยงด้านพฤติกรรมผู้บริโภค

ปัจจุบันพฤติกรรมของผู้บริโภคเปลี่ยนแปลงไปค่อนข้างมาก
ผู้บริโภคต้องการทดลองใช้สินค้าและบริการแบบใหม่ๆ มีความไวต่อสิ่งเร้าต่างๆ
จนบางครั้งมีพฤติกรรมบริโภคตามกระแสนิยม ทำให้เกิดความภักดีต่อสินค้าแบรนด์น้อยลง

บริษัทได้บริหารความเสี่ยงด้วยการรับฟังความคิดเห็นและข้อเสนอแนะของผู้บริโภคในกลุ่มต่างๆ
เพื่อนำมาพัฒนาสินค้าและบริการให้มีคุณสมบัติที่โดดเด่น ทันสมัย มีมาตรฐาน ตรงใจ
และคุ้มค่าสำหรับผู้บริโภคมากยิ่งขึ้น ตลอดจนเน้นการใช้แนวบริหารลูกค้าสัมพันธ์ (Customer
Relationship Management)
ซึ่งเป็นช่องทางหนึ่งในการสื่อสารถึงลูกค้าเพื่อตอบสนองความต้องการของลูกค้าได้อย่างรวดเร็ว
อีกทั้งยังช่วยเพิ่มระดับความพึงพอใจและเกิดความประทับใจสูงสุด
ซึ่งจะช่วยรักษาฐานลูกค้าเก่าและเพิ่มจำนวนลูกค้าใหม่

5)  ความเสี่ยงด้านการเงิน

สินทรัพย์และหนี้สินทางการเงินที่แสดงอยู่ในงบดุลประกอบด้วยเงินสดและรายการเทียบเท่าเงินสด
เงินลงทุน ลูกหนี้และเจ้าหนี้การค้า เจ้าหนี้อื่นและเงินกู้ยืม
นโยบายการบัญชีที่ใช้ในการบันทึกและวัดมูลค่าของเครื่องมือทางการเงินดังกล่าวได้เปิดเผยไว้ในหมายเหตุประกอบงบการเงินที่เกี่ยวข้อง
และบริษัทฯ ได้ลดความเสี่ยงของการใช้เครื่องมือทางการเงินต่าง ๆ ดังนี้

(1) ความเสี่ยงในการให้สินเชื่อ

ความเสี่ยงในการให้สินเชื่ออาจเกิดจากการที่ลูกค้าไม่สามารถปฏิบัติตามข้อตกลง ซึ่งบริษัทฯ
ได้มีนโยบายในการป้องกันความเสี่ยงนี้ โดยการวิเคราะห์ฐานะการเงินของลูกค้า
มีมาตรการควบคุมวงเงินสินเชื่อที่รัดกุม และติดตามอย่างใกล้ชิด
มูลค่าสูงสุดของความเสี่ยงด้านการให้สินเชื่อเท่ากับมูลค่าตามบัญชีของสินทรัพย์ดังกล่าวสุทธิจากค่าเผื่อหนี้สงสัยจะสูญตามที่แสดงในงบดุล

(2) ความเสี่ยงจากอัตราดอกเบี้ย

ความเสี่ยงที่จะเกิดจากการเปลี่ยนแปลงของอัตราดอกเบี้ย
ซึ่งอาจก่อให้เกิดความเสียหายแก่บริษัทในงวดปัจจุบันและงวดต่อ ๆ ไป
บริษัทคาดว่าจะสามารถบริหารความเสี่ยงที่อาจเกิดขึ้นได้เนื่องจากบริษัทได้มีการวางแผนและติดตามสถานการณ์อยู่ตลอดเวลา

(3) ความเสี่ยงจากอัตราแลกเปลี่ยน

ณ สิ้นสุดวันที่ 31 ธันวาคม 2559 บริษัทฯ ไม่มีเงินกู้สกุลเงินตราต่างประเทศ
แต่มีการซื้อสินค้าจากต่างประเทศแต่มีมูลค่าไม่มาก
ซึ่งผู้บริหารเชื่อว่าความเสี่ยงจากอัตราแลกเปลี่ยนในปัจจุบันอยู่ในระดับต่ำ

4.  ทรัพย์สินที่ใช้ในการประกอบธุรกิจ

  --------------------------------------------------------------------------------------
  ประเภท/ลักษณะทรัพย์สิน             ลักษณะกรรมสิทธิ์                   มูลค่า          ภาระผูกพัน
  ------------------------------ ------------------------------ ------------- ----------
  1.ที่ดิน 1 แปลง จังหวัดนครปฐม 2 ไร่  เป็นเจ้าของ                      1,908,150     ไม่มี

  2.ที่ดิน 1 แปลง จังหวัดกรุงเทพมหานคร เป็นเจ้าของ                      144,247,680   ไม่มี
  จำนวน 3 ไร่ 3 งาน 38.40 ตรว.                                                 

  3.อาคารพาณิชย์ 4 ชั้น ที่ ถ.รัชดาภิเษก สัญญาเช่าระยะยาว 27 ปี เหลือ 3 ปี 9 1,193,387     ไม่มี
                                 เดือน                                         

  4.ที่ดิน 1 แปลง ตำบลบางโพงพาง     สัญญาเช่าระยะยาว 26 ปี เหลือ 9     35,773        ไม่มี
                                 เดือน                                         

  5.อาคารศูนย์การค้า RCA 1 ห้อง      สัญญาเช่าระยะยาว 27 ปี เหลือ 3 ปี   673,778       ไม่มี
                                 11 เดือน                                      

  6.                             สัญญาเช่าระยะเวลา 25 ปี เหลือ 14 ปี 14,119,280    ไม่มี
  สิทธิการเช่าศูนย์การค้าสยามพารากอน                                                

  7.ทรัพย์สินอื่นๆ                    เป็นเจ้าของ                      31,009,716    ไม่มี
  --------------------------------------------------------------------------------------

5.  ข้อพิพาททางกฎหมาย

บริษัทไม่มีข้อพิพาททางกฎหมายในลักษณะคดีที่บริษัทจะมีผลกระทบทางด้านลบต่อการดำเนินธุรกิจของบริษัทอย่างมีนัยสำคัญ

6.  ข้อมูลทั่วไปและข้อมูลสำคัญอื่น

6.1 ข้อมูลบริษัท

ชื่อ บริษัท โอซีซี จำกัด (มหาชน)

  สถานที่ตั้งสำนักงานใหญ่ เลขที่ 729/4-7 ถนนรัชดาภิเษก แขวงบางโพงพาง เขตยานนาวา
  กรุงเทพมหานคร 10120

  ประเภทธุรกิจ จำหน่ายผลิตภัณฑ์ประเภทเครื่องสำอาง เสื้อผ้า เครื่องดนตรี
  และให้บริการเสริมความงาม

  เลขทะเบียนบริษัท 0107537001323

  ทุนจดทะเบียน หุ้นสามัญจำนวน 80 ล้านหุ้น มูลค่าหุ้นละ 1 บาท ชำระแล้ว 60 ล้านหุ้น
  มูลค่าหุ้นละ 1 บาท เป็นเงิน 60 ล้านบาท

  โทรศัพท์ 02-2954545, 02-2954567

  โทรสาร 02-2950415

  Home Page www.occ.co.th

6.2 นิติบุคคลที่บริษัทถือหุ้นตั้งแต่ร้อยละ 10 ขึ้นไปมีดังนี้

1.บริษัท โอเรียนเต็ล ซาลอน บิสซิเนส จำกัด

สถานที่ตั้งสำนักงานใหญ่ 729/23 - 25 ถนนรัชดาภิเษก แขวงบางโพงพาง เขตยานนาวา

กรุงเทพมหานคร 10120

ประเภทธุรกิจ จำหน่ายผลิตภัณฑ์ประเภทเสริมความงาม

  ทุนจดทะเบียน หุ้นสามัญจำนวน 10,000 หุ้น มูลค่าหุ้นละ 100 บาท ชำระเต็มจำนวนเป็นเงิน 1
  ล้านบาท

  โทรศัพท์ 02 – 6839620

  โทรสาร 02 – 2954763

  สัดส่วนการถือหุ้น 15.00%

  2.บริษัท ชิเซโด้ โปรเฟสชั่นแนล (ไทยแลนด์) จำกัด

สถานที่ตั้งสำนักงานใหญ่ 2 ซ.สุขุมวิท 23 (ประสานมิตร) ถ.สุขุมวิท แขวงคลองเตยเหนือ

เขตวัฒนา กรุงเทพมหานคร 10110

  ประเภทธุรกิจ จำหน่ายผลิตภัณฑ์ประเภทเครื่องสำอาง ให้บริการเสริมสวย สปา
  และจัดแต่งทรงผม

  ทุนจดทะเบียน หุ้นสามัญ 7 ล้านหุ้น มูลค่าหุ้นละ 10 บาท ชำระเต็มจำนวนเป็นเงิน 70 ล้านบาท

  โทรศัพท์ 02 – 2617321 – 2

  โทรสาร 02 - 2617323

  สัดส่วนการถือหุ้น 16.00%

  3.บริษัท เซน ซาลอนบิสสิเนส จำกัด

สถานที่ตั้งสำนักงานใหญ่ เลขที่ 729-4/7 อาคารโอซีซี ชั้นที่ 3 ถนนรัชดาภิเษก

แขวงบางโพงพาง เขตยานนาวา กรุงเทพมหาคร 10120

  ประเภทธุรกิจ ประกอบธุรกิจร้านเสริมสวย ตกแต่งทรงผม และจำหน่ายเครื่องสำอาง
  ผลิตภัณฑ์ดูแลเส้นผม

  ทุนจดทะเบียน หุ้นสามัญ 2 ล้านหุ้น มูลค่าหุ้นละ 10 บาท ชำระเต็มจำนวนเป็นเงิน 20 ล้านบาท

  โทรศัพท์ 02 – 2954545 ต่อ 511

  โทรสาร 02 – 2950415

  สัดส่วนการถือหุ้น 11.00%

6.3 บุคคลอ้างอิงอื่น ๆ

  1. นายทะเบียนหุ้น บริษัท ศูนย์รับฝากหลักทรัพย์ (ประเทศไทย) จำกัด

  เลขที่ 93 ชั้น 14 ถนนรัชดาภิเษก แขวงดินแดง

  เขตดินแดง กรุงเทพมหานคร 10400

  โทรศัพท์ 66(2) 0099690-1

  2. ผู้สอบบัญชี นางวิไลรัตน์ โรจน์นครินทร์ หรือนางสุวิมล กฤตยาเกียรณ์

  หรือนางสาวสมจินตนา พลหิรัญรัตน์

  บริษัท สอบบัญชี ดี ไอ เอ อินเตอร์เนชั่นแนล จำกัด

  312/32 ซอยสุขุมวิท 22 ถนนสุขุมวิท แขวงคลองเตย

  เขตคลองเตย กรุงเทพมหานคร 10110

  โทรศัพท์ 66(2) 2595300 โทรสาร 66(2) 2601553

  3. ที่ปรึกษาทางกฎหมาย บริษัท วีระ ลอร์ ออฟฟิส จำกัด

  747/151 – 152 ตรอกวัดจันทร์ใน ถนนสาธุประดิษฐ์ แขวงบางโพงพาง เขตยานนาวา
  กรุงเทพมหานคร 10120

  โทรศัพท์ 02 – 6838023 โทรสาร 02 – 6838843

  4. ที่ปรึกษาทางการเงิน บมจ. สหพัฒนาอินเตอร์โฮลดิ้ง

  757/10 ซอยประดู่ 1 ถนนสาธุประดิษฐ์ แขวงบางโพงพาง

  เขตยานนาวา กรุงเทพมหานคร 10120

  โทรศัพท์ 02 – 2930030 โทรสาร 02 – 2930040

  5. ผู้ลงทุนสัมพันธ์ นางจันทรา ตั้งธนศฤงคาร

  ผู้อำนวยฝ่ายบัญชี – การเงิน

  บมจ.โอซีซี เลขที่ 729/4-7 ถนนรัชดาภิเษก แขวงบางโพงพาง

  เขตยานนาวา กรุงเทพมหานคร 10120

  โทรศัพท์ 02 – 2954545 ต่อ 508 โทรสาร 02 - 2950415